**ΠΡΟΚΗΡΥΞΗ ΠΑΙΔΙΚΩΝ ΠΡΩΤΑΘΛΗΜΑΤΩΝ 2015-2016**

Η Ένωση Ποδοσφαιρικών Σωματείων Αχαΐας, έχοντας υπόψη της:

1. Την Αθλητική Νομοθεσία, για το Ερασιτεχνικό Ποδόσφαιρο, που σήμερα ισχύει.

2. Τον Κανονισμό Αγώνων Ποδοσφαίρου (Κ.Α.Π.), όπως τροποποιήθηκε και συμπληρώθηκε και που σήμερα ισχύει.

3. Τον Κανονισμό Παιδείας, όπως σήμερα ισχύει.

4. Το Καταστατικό της Ε.Π.Σ. Αχαΐας.

5. Την με αριθμ. Πρωτ. 440/10-7-2015 Προκήρυξη της Ε.Π.Σ. Αχαΐας για τους αγώνες των τοπικών Πρωταθλημάτων της, περιόδου 2015-2016, και

6. Την 39/9-10-2015 απόφαση του Δ.Σ. της Ε.Π.Σ. Αχαΐας για τη διεξαγωγή των Πρωταθλημάτων ΠΑΙΔΩΝ, ΠΡΟΠΑΙΔΩΝ, ΤΖΟΥΝΙΟΡ ΚΑΙ ΠΡΟΤΖΟΥΝΙΟΡ περιόδου 2015-2016, για την καλύτερη απασχόληση του νεανικού αθλητικού δυναμικού των ερασιτεχνών ποδοσφαιριστών των Σωματείων της Ε.Π.Σ. Αχαΐας και την τόνωση του αθλητικού πνεύματος και εν γένει της αθλητικής δραστηριότητας στην περιοχή της Ένωσής μας.

**ΠΡΟΚΗΡΥΣΣΕΙ**

Τα Πρωταθλήματα ΠΑΙΔΩΝ – ΠΡΟΠΑΙΔΩΝ – ΤΖΟΥΝΙΟΡ – ΠΡΟΤΖΟΥΝΙΟΡ

Η διεξαγωγή των αγώνων για τα παραπάνω Πρωταθλήματα γίνεται σύμφωνα με τους όρους που ακολουθούν, που παίρνουν υπόψη τους Κανονισμούς Πρωταθλημάτων και παιδιάς, αλλά και τον ιδιαίτερο χαρακτήρα των αγώνων και των αθλητών (ηλικία, σωματική διάπλαση κλπ.) που συγκροτούν τις ομάδες. Ορίζεται αρμόδια Επιτροπή αγώνων όπου θα έχει την ευθύνη της οργάνωσης και διεξαγωγής των Πρωταθλημάτων.

**ΑΡΘΡΟ 1**

**ΔΗΛΩΣΗ ΣΥΜΜΕΤΟΧΗΣ**

1. Δικαίωμα συμμετοχής έχουν όλα τα εγγεγραμμένα σωματεία στη δύναμη της Ε.Π.Ο., της Ε.Π.Σ ΑΧΑΙΑΣ.

2. Η δήλωση συμμετοχής σημαίνει ανεπιφύλακτη αποδοχή των όρων της προκήρυξης.

3. Τα σωματεία που θα συμμετάσχουν στα πρωταθλήματα πρέπει υποχρεωτικά να υποβάλουν συμπληρωμένη με όλα τα ζητούμενα στοιχεία, την έντυπη δήλωση συμμετοχής που τους χορηγείται με μέριμνα της Ε.Π.Σ.ΑΧΑΙΑΣ., το αργότερο **μέχρι την 25/9/2014 για τις κατηγορίες ΠΑΙΔΩΝ – ΠΡΟΠΑΙΔΩΝ και 9/10 για τις κατηγορίες ΤΖΟΥΝΙΟ - ΠΡΟΤΖΟΥΝΙΟΡ**.

4. O προπονητής πρέπει να είναι κάτοχος της Ειδικής Ταυτότητας από την Ε.Π.Ο., σε ισχύ (να λήγει στις 31-12-2015).

5. Με τη δήλωση συμμετοχής τα σωματεία καταβάλουν ετήσια συνδρομή και δικαίωμα συμμετοχής στο αντίστοιχο πρωτάθλημα, το χρηματικό παράβολο των 60,00 € (εξήντα euro), για κάθε τμήμα ανά κατηγορία ξεχωριστά καθώς και το ποσό των 100,00 € (εκατόν euro), ως εγγύηση διασφάλισης της συμμετοχής τους στα παιδικά πρωταθλήματα. Το ποσό της εγγύησης θα καταβάλλεται υποχρεωτικά είτε το σωματείο λάβει μέρος στο πρωτάθλημα σε μία κατηγορία, είτε λάβει μέρος σε όλες τις κατηγορίες. Η δήλωση συμμετοχής δεν γίνεται δεκτή, σε καμία κατηγορία, αν δεν καταβληθεί πρώτα η εγγύηση των 100,00€. Στο σωματείο, εφόσον αγωνιστεί κανονικά και ανελλιπώς σε όλες τις προγραμματισμένες αγωνιστικές της κατηγορίας ή των κατηγοριών που μετέχει, ΕΠΙΣΤΡΕΦΕΤΑΙ αυτοδίκαια στο τέλος της αγωνιστικής περιόδου το ποσό της χρηματικής εγγύησης.

**Σημείωση:** Σωματείο που θα δηλώσει συμμετοχή σε μία ή και περισσότερες κατηγορίες παιδικών πρωταθλημάτων και δεν κατέλθει να αγωνιστεί σε τρεις αγώνες, που σημαίνει παραίτηση βάσει Κ.Α.Π., για οποιονδήποτε λόγο, δεν δικαιούται επιστροφής της εγγύησης. Για να συμμετάσχει την επόμενη περίοδο θα πρέπει να καταβάλλει εκ νέου εγγύηση.

**ΑΡΘΡΟ 2**

**ΟΡΟΙ ΣΥΜΜΕΤΟΧΗΣ ΟΜΑΔΩΝ**

1. Προσοχή: Για να συμμετάσχει ένα Σωματείο στο παιδικό πρωτάθλημα πρέπει απαραίτητα να τηρεί τις παρακάτω προϋποθέσεις για την κάθε κατηγορία που θα συμμετέχει.

**Α) Κατηγορία Παίδων:** Θα πρέπει απαραίτητα κατά την ημέρα της κλήρωσης να έχει στο δυναμολόγιο του τουλάχιστον 8 ΔΠ γεννηθέντων τα έτη 2000-2001 και προαιρετικά 3 ΔΠ γεννηθέντων το έτος 1999.

**Β) Κατηγορία Προπαίδων:** Κατά την ημέρα της κλήρωσης τουλάχιστον 11 ΔΠ γεννηθέντων τα έτη 2002-2003

**Γ) Κατηγορία Τζούνιορ:** Κατά την ημέρα της κλήρωσης τουλάχιστον 7 ΔΠ γεννηθέντων τα έτη 2004-05.

**Δ) Κατηγορία Προτζούνιορ:** Τουλάχιστον 7 πιστοποιητικά γέννησης ποδοσφαιριστών γεννηθέντων τα έτη 2006-07.

**Δύο (2) σωματεία, σε μία ή και όλες τις κατηγορίες, δύνανται να συνεργαστούν και να δηλώσουν από κοινού ομάδα με κοινή Κατάσταση Υγείας θεωρημένη από την ΕΠΣΑ .**

1. Κάθε σωματείο δύναται να συμμετάσχει σε μία ή περισσότερες κατηγορίες, με μία ομάδα ανά κατηγορία ή και δεύτερη ομάδα στην ίδια κατηγορία, με απόφαση της Επιτροπής Παιδικών Πρωταθλημάτων, εκτός της κατηγορίας των Προτζούνιορ που θα δηλώνεται μία ομάδα.
2. Σε περίπτωση που σωματείο συμμετάσχει με 2η ομάδα στην ίδια κατηγορία, οι ομάδες δεν δύνανται να ανήκουν στον ίδιο όμιλο της κατηγορίας αυτής.
3. Τα τμήματα του κάθε Σωματείου θα αγωνίζονται υποχρεωτικά με την κατάσταση υγείας **θεωρημένη από την ΕΠΣΑ** και τα δελτία αθλητικής ιδιότητας των ποδοσφαιριστών για τις κατηγορίες των ΠΑΙΔΩΝ, ΠΡΟΠΑΙΔΩΝ ΚΑΙ IUNIOR. Για την κατηγορία Προτζούνιορ με κατάσταση υγείας θεωρημένη από την Ε.Π.Σ.Α. και το πιστοποιητικό γέννησης με φωτογραφία πρόσφατης έκδοσης. Για τους αλλοδαπούς ποδοσφαιριστές Διαβατήριο ή πιστοποιητικό γέννησης μεταφρασμένο επίσημα στα ελληνικά (Τα προσωρινά δελτία αλλοδαπών και ελλήνων θα έχουν ισχύ για όλη την ποδοσφαιρική σαιζόν 2015-2016).
4. Στην περίπτωση που σωματείο συμμετέχει με 2ο τμήμα στην ίδια κατηγορία, **υποχρεωτικά** καταθέτει κατάσταση υγείας για το καθένα τμήμα χωριστά, θεωρημένη **ΑΠΑΡΑΙΤΗΤΑ από την Ε.Π.Σ. ΑΧΑΙΑΣ.**
5. Σε καμία περίπτωση δεν επιτρέπεται η συμμετοχή ποδοσφαιριστή από το 1ο στο 2ο τμήμα και αντίστροφα. Ένας ποδοσφαιριστής μπορεί να δηλώνεται με κατάσταση υγείας άλλης(μικρότερης;) κατηγορίας σε μεγαλύτερη κατηγορία (πχ Τζούνιορ, προπαίδες σε Παίδες) με ευθύνη του σωματείου.

Σε περίπτωση που ποδοσφαιριστής είναι δηλωμένος σε δύο καταστάσεις υγείας της ίδιας κατηγορίας πρωταθλήματος θεωρείται αντικανονική η συμμετοχή του.

1. Η συμμετοχή αθλητή σε αγώνα ο οποίος δεν συμπεριλαμβάνεται σε θεωρημένη κατάσταση υγείας από την Ε.Π.Σ.ΑΧΑΙΑΣ ., θεωρείται ως αντικανονική συμμετοχή ποδοσφαιριστή και επισύρει τις προβλεπόμενες από τον Κ.Α.Π. ποινές (άρθρο 23, παράγρ. 1 του Κ.Α.Π.).
2. Απαραίτητη προϋπόθεση για τη συμμετοχή ομάδων Σωματείων στα πρωταθλήματα των παιδικών κατηγοριών είναι η μη ύπαρξη οικονομικής εκκρεμότητάς τους προς την Ε.Π.Σ.ΑΧΑΙΑΣ . (οφειλές από ποινές, εγγυήσεις, χρήση ενωσιακών γηπέδων, δηλώσεις συμμετοχής κλπ.). **Σε περίπτωση δε που δεν θα καταβληθούν στο ταμείο της Ε.Π.Σ.ΑΧΑΙΑΣ. οι τυχόν οικονομικές εκκρεμότητες, καμία δήλωση συμμετοχής δεν θα γίνεται δεκτή.**
3. Όλοι οι αγώνες όλων των κατηγοριών των Πρωταθλημάτων θα διεξάγονται σε γήπεδα με φυσικό ή τεχνητό (πλαστικό) χλοοτάπητα.

**ΑΡΘΡΟ 3**

**ΚΑΤΗΓΟΡΙΕΣ ΤΩΝ ΠΑΙΔΙΚΩΝ ΠΡΩΤΑΘΛΗΜΑΤΩΝ**

**ΟΡΟΙ ΣΥΜΜΕΤΟΧΗΣ ΠΟΔΟΣΦΑΙΡΙΣΤΩΝ - ΤΡΟΠΟΣ ΔΙΕΞΑΓΩΓΗΣ ΤΩΝ ΑΓΩΝΩΝ**

**ΠΡΩΤΑΘΛΗΜΑ ΚΑΤΗΓΟΡΙΑΣ ΠΑΙΔΩΝ**

α. Στην κατηγορία αυτή συμμετέχουν αθλητές που γεννήθηκαν το έτος 2000 και νεότεροι. Επιτρέπεται προαιρετικά η χρησιμοποίηση μέχρι 3 αθλητών γεννηθέντων το 1999 στο φύλλο αγώνα.

β. Οι αγώνες θα διεξάγονται Σάββατο ή Κυριακή από ώρα 09.00 μέχρι 14.00. Η Επιτροπή Παιδικών Πρωταθλημάτων μπορεί να ορίσει κατ εξαίρεση και άλλη μέρα ή ώρα, εφόσον κατά την κρίση της συντρέχει λόγος.

γ. Σε κάθε ομάδα θα συμμετάσχουν 11 ποδοσφαιριστές (11 χ 11), οι αγώνες θα διεξάγονται σε κανονικό διαστάσεων γήπεδο, η διάρκεια των αγώνων θα είναι δύο ημίχρονα των 40΄, με ανάπαυλα 5΄, και θα χρησιμοποιείται κανονική μπάλα (5 άρα).

δ. Ο αριθμός των ομίλων θα είναι τρεις οι οποίοι προκύπτουν βάσει της κατάταξης περιόδου 2014 – 2015 αλλά και με γεωγραφικά κριτήρια και θα εγκριθούν με απόφαση του Διοικητικού Συμβουλίου της ΕΠΣΑ, με την ολοκλήρωση της κατάθεσης των δηλώσεων συμμετοχής. Θα τηρείται βαθμολογία για κάθε όμιλο ξεχωριστά.

ε.-Για τον τρόπο διεξαγωγής του β γύρου και μέχρι τον τελικό θα επανέλθουμε με συμπληρωματική προκήρυξη.

στ. Επιτρέπονται επτά (7) αλλαγές ποδοσφαιριστών, οι οποίες μπορούν να γίνονται χωρίς να διακόπτεται ο αγώνας εφόσον προηγουμένως ενημερώνεται ο διαιτητής του αγώνα. Ποδοσφαιριστής που αντικαθίσταται δεν επανέρχεται στον αγώνα.

ζ. **Σε καμία περίπτωση δεν επιτρέπεται η συμμετοχή δύο τμημάτων της αυτής ομάδας στον τελικό αγώνα της κατηγορίας αυτής εφ’ όσον δύναται.**

η.- ‘Όλοι οι αγώνες θα διεξάγονται με 3 διαιτητές (διαιτητής και 2 βοηθοί). Τα έξοδα διαιτησίας θα καταβληθούν από την Ε.Π.Σ.Α.

**ΠΡΩΤΑΘΛΗΜΑ ΚΑΤΗΓΟΡΙΑΣ ΠΡΟΠΑΙΔΩΝ 11Χ11**

α. Στην κατηγορία αυτή συμμετέχουν αθλητές που γεννήθηκαν το έτος 2002 και νεότεροι.

β. Οι αγώνες θα διεξάγονται Σάββατο ή Κυριακή από ώρα 09.00 μέχρι 14.00. Η Επιτροπή Παιδικών Πρωταθλημάτων μπορεί να ορίσει κατ εξαίρεση και άλλη μέρα ή ώρα, εφόσον κατά την κρίση της συντρέχει λόγος.

γ. Σε κάθε ομάδα θα συμμετάσχουν 11 ποδοσφαιριστές (11 χ 11), οι αγώνες θα διεξάγονται σε κανονικό διαστάσεων γήπεδο, η διάρκεια των αγώνων θα είναι δύο ημίχρονα των 35΄, με ανάπαυλα 5΄, και θα χρησιμοποιείται κανονική μπάλα (5 άρα). .

δ. Ο αριθμός των ομίλων θα είναι τρεις οι οποίοι προκύπτουν βάσει της κατάταξης περιόδου 2014 – 2015 αλλά και με γεωγραφικά κριτήρια και θα εγκριθούν με απόφαση του Διοικητικού Συμβουλίου της ΕΠΣΑ, με την ολοκλήρωση της κατάθεσης των δηλώσεων συμμετοχής. Θα τηρείται βαθμολογία για κάθε όμιλο ξεχωριστά.

ε.-Για τον τρόπο διεξαγωγής του β γύρου και μέχρι τον τελικό θα επανέλθουμε με συμπληρωματική προκήρυξη.

στ. Οι αλλαγές ποδοσφαιριστών είναι απεριόριστες, οι οποίες μπορούν να γίνονται χωρίς να διακόπτεται ο αγώνας εφόσον προηγουμένως ενημερώνεται ο διαιτητής του αγώνα. Ποδοσφαιριστής που αντικαθίσταται δύναται να επανέρχεται στον αγώνα.

ζ. Σε καμία περίπτωση δεν επιτρέπεται η συμμετοχή δύο τμημάτων της αυτής ομάδας στον τελικό αγώνα της κατηγορίας αυτής εφ’ όσον δύναται.

η.- ‘Όλοι οι αγώνες θα διεξάγονται με 3 διαιτητές (διαιτητής και 2 βοηθοί). Τα έξοδα διαιτησίας θα καταβληθούν από την Ε.Π.Σ.Α.

**ΠΡΩΤΑΘΛΗΜΑ ΚΑΤΗΓΟΡΙΑΣ JUNIOR**

α. Στην κατηγορία αυτή συμμετέχουν αθλητές που γεννήθηκαν το έτος 2004 και νεότεροι

β. Οι αγώνες της κατηγορίας JUNIOR θα διεξάγονται Σάββατο ή Κυριακή, σε αθλητικά κέντρα ή γήπεδα που θα επιλέγει η Επιτροπή, ανάλογα με τις ανάγκες της αγωνιστικής ημέρας και σε συνδυασμό με το πρόγραμμα των άλλων κατηγοριών.

γ. Ο αριθμός των ομίλων και αντίστοιχα των ομάδων που θα συμπεριλαμβάνονται σ αυτούς θα καθοριστεί με απόφαση του διοικητικού συμβουλίου της Ένωσης, με την ολοκλήρωση της κατάθεσης των δηλώσεων συμμετοχής. Θα τηρείται βαθμολογία για κάθε όμιλο ξεχωριστά.

δ.- Για τον τρόπο διεξαγωγής του β γύρου και μέχρι τον τελικό θα επανέλθουμε με συμπληρωματική προκήρυξη με την ολοκλήρωση της κατάθεσης των δηλώσεων συμμετοχής.

ε. Η κάθε ομάδα θα αποτελείται από 7 ποδοσφαιριστές (7 Χ 7) και οι αγώνες θα διεξάγονται σε δύο ημίχρονα διάρκειας 30΄ το καθένα, με ενδιάμεση ανάπαυλα 5΄.

στ. Από την Β’ φάση και μετά οι αγώνες θα διεξάγονται απαραίτητα σε γήπεδα διαστάσεων 50 Χ 30 μ., (με απόκλιση +-2μ). Οι εστίες του γηπέδου θα είναι διαστάσεων 5 μ. μήκος και 2 μ. ύψος, και η μπάλα που θα χρησιμοποιηθεί θα είναι 4άρα (τεσσάρα). Δεν θα γίνονται αγώνες σε γήπεδα που δεν θα τηρούν τις εν λόγω προδιαγραφές Επιτρέπονται απεριόριστες αλλαγές κατά τη διάρκεια του αγώνα.

ζ.- Τα έξοδα διαιτησίας θα τα καταβάλει η ΕΠΣΑ.

**ΙΣΟΒΑΘΜΙΕΣ**

**Στις κατηγορίες Παίδων – Προπαίδων και Τζούνιορ ομάδες που θα ισοβαθμούν μετά την ολοκλήρωση της πρώτης φάσης του Πρωταθλήματος με ίδιους βαθμούς, ίδιο αριθμό τερμάτων στις νίκες – ισοπαλίες – ήττες θα γίνεται κλήρωση για την τελική κατάταξη της βαθμολογίας.**

**Σε περίπτωση που στις εμπλεκόμενες ομάδες κρίνεται θέση πρόκρισης για την επόμενη φάση τότε θα γίνεται αγώνας μπαράζ**

**ΤΟΥΡΝΟΥΑ ΚΑΤΗΓΟΡΙΑΣ ΠΡΟΤΖΟΥΝΙΟΡ**

α. Στην κατηγορία αυτή συμμετέχουν αθλητές που γεννήθηκαν το έτος 2006 και νεότεροι

β. Οι αγώνες της κατηγορίας **ΠΡΟΤΖΟΥΝΙΟΡ** θα διεξάγονται Σάββατο ή Κυριακή, σε αθλητικά κέντρα ή γήπεδα που θα επιλέγει η Επιτροπή, ανάλογα με τις ανάγκες της αγωνιστικής ημέρας και σε συνδυασμό με το πρόγραμμα των άλλων κατηγοριών.

γ. Ο αριθμός των ομίλων και αντίστοιχα των ομάδων που θα συμπεριλαμβάνονται σ αυτούς θα καθοριστεί με απόφαση του διοικητικού συμβουλίου της Ένωσης, με την ολοκλήρωση της κατάθεσης των δηλώσεων συμμετοχής. Θα τηρείται βαθμολογία για κάθε όμιλο ξεχωριστά.

δ.- Για τον τρόπο διεξαγωγής του β γύρου και μέχρι τον τελικό θα επανέλθουμε με συμπληρωματική προκήρυξη με την ολοκλήρωση της κατάθεσης των δηλώσεων συμμετοχής.

ε. Η κάθε ομάδα θα αποτελείται από 7 ποδοσφαιριστές (7 Χ 7) και οι αγώνες θα διεξάγονται σε δύο ημίχρονα διάρκειας 30΄ το καθένα, με ενδιάμεση ανάπαυλα 5΄.

στ.Από την Β’ φάση και μετά οι αγώνες θα διεξάγονται απαραίτητα σε γήπεδα διαστάσεων 50 Χ 30 μ., (με απόκλιση +-2μ). Οι εστίες του γηπέδου θα είναι διαστάσεων 5 μ. μήκος και 2 μ. ύψος, και η μπάλα που θα χρησιμοποιηθεί θα είναι 4άρα (τεσσάρα). Δεν θα γίνονται αγώνες σε γήπεδα που δεν θα τηρούν τις εν λόγω προδιαγραφές Επιτρέπονται απεριόριστες αλλαγές κατά τη διάρκεια του αγώνα.

ζ.- Τα έξοδα διαιτησίας θα τα καταβάλει η ΕΠΣΑ.

**ΑΡΘΡΟ 4**

**ΟΡΟΙ ΣΥΜΜΕΤΟΧΗΣ ΠΟΔΟΣΦΑΙΡΙΣΤΩΝ**

1. Απαγορεύεται σε ποδοσφαιριστή να αγωνιστεί σε δύο (2) αγώνες της ομάδας που ανήκει, πριν παρέλθει χρονικό διάστημα 24 ωρών από τη λήξη του πρώτου αγώνα και την έναρξη του δεύτερου. Παράβαση της διάταξης αυτής συνεπάγεται απώλεια του δεύτερου αγώνα, σε περίπτωση υποβολής ένστασης αντικανονικής συμμετοχής (άρθρο 23, παράγρ. 11 του Κ.Α.Π.) .

2. Κάθε ομάδα έχει το δικαίωμα να δηλώσει στο φύλλο αγώνα μέχρι και είκοσι (20) ποδοσφαιριστές. Για τους επιπλέον των 20 ποδοσφαιριστών απαιτείται η συγκατάθεση του αντίπαλου σωματείου και η έγκριση του διαιτητή.

3. Στις κατηγορίες, προπαίδων , junior, προτζούνιορ επιτρέπεται η επαναχρησιμοποίηση ποδοσφαιριστή.

**ΑΡΘΡΟ 5**

**ΔΙΑΣΦΑΛΙΣΗ ΚΑΝΟΝΩΝ ΚΑΙ ΚΡΙΤΙΡΙΩΝ ΤΟΥ <<ΕΥ ΑΓΩΝΙΖΕΣΘΑΙ>>**

1.Για να προστατευτεί η αξιοπιστία και το αγωνιστικό επίπεδο των Παιδικών Πρωταθλημάτων και για να διασφαλιστεί η τήρηση των κανόνων και των κριτηρίων του <<ευ αγωνίζεσθαι>> από τις 2 διαγωνιζόμενες ομάδες ο διαιτητής πριν την έναρξη του αγώνα ή και στην ενδιάμεση ανάπαυλα θα διενεργεί ουσιαστικό έλεγχο στα Δελτία των αθλητών και έλεγχο ταυτοπροσωπίας στο κέντρο του γηπέδου με εργαλεία την κατάσταση υγείας και τα ΔΠ. Αθλητές που δεν θα αναγράφονται στην κατάσταση υγείας θα οδηγούνται εκτός αγωνιστικού χώρου και το σωματείο θα τιμωρείται.

2. Σε περίπτωση που γίνει δεκτή ένσταση αντικανονικής συμμετοχής ή πλαστοπροσωπίας ποδοσφαιριστή / -ών, θα επιβληθούν στην υπαίτια ομάδα οι κυρώσεις που προβλέπονται από τον Κ.Α.Π.. Επίσης, η υπαίτια ομάδα θα ΑΠΟΚΛΕΙΣΤΕΙ από τους υπόλοιπους αγώνες του πρωταθλήματος που λαμβάνει μέρος και δεν θα επιστραφεί στο σωματείο η εγγύηση των 100,00 €.

**ΑΡΘΡΟ 6**

**ΦΑΡΜΑΚΕΥΤΙΚΟ ΥΛΙΚΟ - ΓΙΑΤΡΟΣ ΑΓΩΝΑ**

Κάθε σωματείο πρέπει να είναι εφοδιασμένο με το απαραίτητο φαρμακευτικό υλικό και λοιπά μέσα πρώτων βοηθειών σύμφωνα με τον Κ.Α.Π., για την χρησιμοποίησή του από τους ποδοσφαιριστές.

Όλοι οι αγώνες θα πρέπει να διεξάγονται με ιατρό ή διασώστη. Για το λόγο αυτό κάθε σωματείο οφείλει να υποδείξει στην Ένωση τρόπο για την παρουσία ιατρού ή διασώστη για την παροχή Α’ βοηθειών στη διάρκεια των αγώνων που δίνει στην έδρα του. Επίσης, πριν την έναρξη του αγώνα το γηπεδούχο σωματείο θα δηλώνει ιατρό- διασώστη με έγγραφα που να αποδεικνύουν την ιδιότητά του.

Σε περίπτωση αδυναμίας να εξασφαλίσει την παρουσία ιατρού ή διασώστη ο αγώνας αναβάλλεται οριστικά με υπαιτιότητα της γηπεδούχου ομάδας και το παιχνίδι κατοχυρώνεται στον φιλοξενούμενο.

**Την Ημιτελική και Τελική φάση των Πρωταθλημάτων όλων των κατηγοριών, την αποζημίωση των ιατρών θα πληρώνει η Ε.Π.Σ.Α. με το ποσό των 15ευρώ ανά αγώνα.**

**ΑΡΘΡΟ 7ο**

**ΠΡΟΓΡΑΜΜΑ ΑΓΩΝΩΝ**

1. Η Επιτροπή Παιδικών Πρωταθλημάτων είναι η μόνη αρμόδια για τον ορισμό αγώνων παιδικών πρωταθλημάτων καθώς και για τον ορισμό γηπέδων διεξαγωγής των αγώνων

2. Τα σωματεία **είναι υποχρεωμένα να ενημερώνονται** για το πρόγραμμα των ομάδων τους που συμμετέχουν στα παιδικά πρωταθλήματα **ΜΟΝΟΝ** από τον πίνακα ανακοινώσεων της Ε.Π.Σ.ΑΧΑΙΑΣ και τη ιστοσελίδα της Ε.Π.Σ.ΑΧΑΙΑΣ. στο διαδίκτυο ([www.epsachaias.gr](http://www.epsachaias.gr)) με ευθύνη του υπεύθυνου της ομάδας.

3. Αιτήματα σωματείων για αναβολές ή τροποποίηση του προγράμματός τους δεν θα γίνονται δεκτά. Για τυχόν εξαιρετική περίπτωση με αποδεδειγμένα σοβαρό λόγο αναβολής θα αποφασίζει η Επιτροπή Παιδικών Πρωταθλημάτων.

**4. Η πιθανή συμφωνία των 2 διαγωνιζόμενων ομάδων δεν αποτελεί λόγο αναβολής.**

5. Η Επιτροπή Παιδικών Πρωταθλημάτων μπορεί να ορίσει αγώνα κατ εξαίρεση και άλλη μέρα ή ώρα, εφόσον κατά την κρίση της συντρέχει λόγος.

**ΑΡΘΡΟ 8ο**

**ΓΗΠΕΔΟ ΑΓΩΝΩΝ**

1. Ο διαιτητής είναι ο μόνος αρμόδιος για να κρίνει το γήπεδο ως κατάλληλο ή ακατάλληλο για τη διεξαγωγή του αγώνα

2. Ο αγώνας δεν τελείται εφόσον ο διαιτητής του αγώνα κρίνει το γήπεδο ακατάλληλο.

3. Τα σωματεία που διαθέτουν ιδιόκτητο γήπεδο είναι υποχρεωμένα να το παραχωρούν (μαζί με τις εγκαταστάσεις, αποδυτήρια κλπ.) για τη διεξαγωγή αγώνων που θα ορίζει η επιτροπή. Σε περίπτωση μη παραχώρησης του γηπέδου, η Επιτροπή Παιδικών Πρωταθλημάτων δεν θα ορίζει αγώνες των παιδικών τμημάτων των σωματείων.

4. Στους ιδιοκτήτες των γηπέδων και στους φροντιστές δεν καταβάλλονται αποζημιώσεις για την τέλεση των αγώνων και τη χρήση των αποδυτηρίων και ντους.

**ΑΡΘΡΟ 9**

**ΕΠΙΒΟΛΗ ΠΟΙΝΩΝ**

1. Στους ποδοσφαιριστές, παράγοντες φιλάθλους και γονείς των διαγωνιζόμενων ομάδων που προβαίνουν σε ενέργειες δυσφήμισης του αθλήματος του ποδοσφαίρου, θα επιβάλλονται οι ποινές που προβλέπονται από τον Κ.Α.Π., τον Πειθαρχικό Κώδικα και την παρούσα προκήρυξη.

2. Η ομάδα που θα θεωρηθεί υπαίτια βίαιων πράξεων, θα τιμωρείται με τον οριστικό αποκλεισμό της από το πρωτάθλημα της κατηγορίας όπου αγωνίζεται, και πέραν της επιβολής ποινής που προβλέπεται από τους ισχύοντες Κανονισμούς και την παρούσα προκήρυξη, δεν θα της επιστραφεί η εγγύηση των 100,00 € .

3. Η ομάδα που θα θεωρηθεί υπότροπη πειθαρχικού παραπτώματος της αντικανονικής συμμετοχής ποδοσφαιριστή (ηλικιακά μεγαλύτερου της κατηγορίας που αγωνίστηκε), θα τιμωρείται ΑΥΣΤΗΡΑ μέχρι και αποβολής της από το πρωτάθλημα με απόφαση του Δ.Σ. της Ε Π Σ ΑΧΑΙΑΣ.

4. Οι διατάξεις του Κ.Α.Π. και του Πειθαρχικού Κώδικα Ε.Π.Ο. Ερασιτεχνών ποδοσφαιριστών εφαρμόζονται πλήρως στους αθλητές των κατηγοριών Παίδων και Προπαίδων.

5. Ποδοσφαιριστές που αποβάλλονται και τιμωρούνται με ποινή αποκλεισμού αγωνιστικών ημερών σε αγώνες Πρωταθλημάτων Υποδομών, και έχουν το δικαίωμα συμμετοχής και στα Ανδρικά Πρωταθλήματα, δεν δύνανται να εκτίσουν την ποινή τους στα Ανδρικά Πρωταθλήματα.

6. Στις κατηγορίες Τζούνιορ και Προτζούνιορ όταν ένας ποδοσφαιριστής δεχτεί κόκκινη κάρτα, θα αποβάλλεται από τον αγώνα μέχρι την λήξη αυτού. Η ομάδα του θα συνεχίζει με παίκτη λιγότερο για χρονική διάρκεια 5’ και αν στο διάστημα αυτό δεχτεί τέρμα τότε δύναται να αντικατασταθεί ο ποδοσφαιριστής που έχει αποβληθεί, με άλλον ποδοσφαιριστή.

**ΑΡΘΡΟ 10**

**ΠΑΡΟΥΣΙΑΣΗ ΟΜΑΔΩΝ,**

**ΤΕΛΕΣΗ, ΜΗ ΤΕΛΕΣΗ, ΑΝΑΒΟΛΗ, ΔΙΑΚΟΠΗ ΑΓΩΝΑ**

1. Τα σωματεία οφείλουν να μεριμνούν ώστε να προσέρχονται κανονικά στους προγραμματισμένους αγώνες του πρωταθλήματος της κατηγορίας ή των κατηγοριών που συμμετέχουν. Κάθε ομάδα οφείλει να προσέρχεται στο γήπεδο τέλεσης του αγώνα τουλάχιστον μισή ώρα πριν από την προγραμματισμένη ώρα έναρξης του αγώνα και να παρουσιάζεται έγκαιρα στον αγωνιστικό χώρο, έτοιμη για την έναρξη του αγώνα.

2. Αν οι καιρικές συνθήκες είναι τέτοιες που εγκυμονούν κινδύνους για την υγεία ή τη σωματική ακεραιότητα των μικρών ποδοσφαιριστών (π.χ. υπερβολικό κρύο, κλπ. ), με δεδομένη τη μικρή ηλικία και αντοχή των νεαρών ποδοσφαιριστών, οι υπεύθυνοι των δύο διαγωνιζόμενων ομάδων, πάντα σε συνεννόηση και με το διαιτητή του αγώνα, δύνανται να συναποφασίσουν τη μη τέλεση ή τη διακοπή του αγώνα.

3. Η απόφαση μη τέλεσης ή διακοπής του αγώνα και οι λόγοι που οδήγησαν σε αυτήν θα αναγράφονται ΥΠΟΧΡΕΩΤΙΚΑ στο φύλλο αγώνα και θα υπογράφεται από τους υπεύθυνους και τους αρχηγούς των δύο ομάδων.

4. Ομάδα που δεν θα κατέλθει να αγωνιστεί σε δύο (2) αγώνες, χωρίς να υπάρχει σοβαρός λόγος ανώτερης βίας { ο οποίος θα πρέπει να αναφέρεται με έγγραφο προς την Επιτροπή Παιδικών Πρωταθλημάτων, το αργότερο πέντε (5) εργάσιμες ημέρες πριν τη διεξαγωγή του αγώνα }, θεωρείται ότι, αποχώρησε με τη θέλησή της και δεν μπορεί να επανέλθει στους αγώνες του πρωταθλήματος της κατηγορίας που συμμετέχει της αγων. περ. 2015 - 2016. Στην περίπτωση αυτή η κατατεθείσα εγγύηση των 100,00 € δεν επιστρέφεται στο σωματείο, ακόμη και στην περίπτωση της μη προσέλευσης της ομάδας από τον πρώτο αγώνα.

5. Σε περίπτωση αναβολής αγώνα (λόγω δυσμενών καιρικών συνθηκών ή ανώτερης βίας ή χωρίς υπαιτιότητα των δύο διαγωνιζόμενων ομάδων), ο αγώνας θα επανορίζεται. Η Επιτροπή θα φροντίζει, σε αυτή την περίπτωση, να οριστεί διαιτητής και γιατρός – υπεύθυνος α΄ βοηθειών για τον συγκεκριμένο αγώνα. Ο αναβληθείς αγώνας θα ορίζεται σε ημερομηνία που θα αναζητηθεί από την Επιτροπή Παιδικών Πρωταθλημάτων.

6. Σωματείο το οποίο στην αγωνιστική περίοδο 2015– 2016 αποχωρήσει από το πρωτάθλημα παιδικών πρωταθλημάτων μίας ή περισσοτέρων κατηγοριών χωρίς να ενημερώσει εγγράφως τη διοργανώτρια αρχή για το δεδικαιολογημένο της αποχώρησής της, δεν μπορεί να λάβει μέρος στο επόμενο πρωτάθλημα, παρά μόνον με απόφαση του Διοικητικού Συμβουλίου της Ε.Π.Σ.ΑΧΑΙΑΣ.

**ΑΡΘΡΟ 11**

**ΓΕΝΙΚΕΣ ΔΙΑΤΑΞΕΙΣ**

1. Οι ομάδες που διαγωνίζονται θα κατέρχονται στους αγώνες με τα χρώματα που έχουν δηλώσει στη δήλωση συμμετοχής τους και θα είναι σύμφωνα με όσα ορίζονται στο άρθρο 14 του Κ.Α.Π. .

2. Η χρήση των επικαλαμίδων είναι υποχρεωτική για τους νεαρούς ποδοσφαιριστές.

3**. Οι αντιπρόσωποι – υπεύθυνοι των σωματείων που δηλώνονται στη δήλωση συμμετοχής των σωματείων, θα είναι και οι υπεύθυνοι για την τήρηση της τάξης στη διάρκεια των αγώνων των ομάδων τους. Θα πρέπει η δική τους συμπεριφορά να αποτελεί παράδειγμα φίλαθλου πνεύματος για τους αθλητές των ομάδων. Θα έχουν δε (αναλογικά) τις υποχρεώσεις και τα δικαιώματα που προβλέπουν οι κανονισμοί για τους παρατηρητές των αγώνων (άρθρο 13 του Κ.Α.Π.).**

4**.Οι παράγοντες οι οποίοι θα κάθονται στον πάγκο της ομάδας τους θα δηλώνονται στο Φ.Α. με την επίδειξη της αστυνομικής τους ταυτότητας στον διαιτητή.**

5. Η παρακολούθηση των αγώνων όλων των κατηγοριών των παιδικών πρωταθλημάτων είναι δωρεάν για τους φιλάθλους.

6. Σωματεία που δεν αποστέλλουν ποδοσφαιριστές τους, έπειτα από κλήση τους στις μικτές ομάδες, δεν θα ορίζονται αγώνες των αντίστοιχων τμημάτων τους στα παιδικά πρωταθλήματα.

**ΑΡΘΡΟ 12**

**ΕΠΑΘΛΑ**

**Στις κατηγορίες Παίδων και Προπαίδων θα δίνονται στις ομάδες που θα συμμετάσχουν στην Τελική φάση ένα (1) Κύπελλο και είκοσι (20) μετάλλια για κάθε ομάδα.**

**Στην κατηγορία Τζούνιορ θα δίνονται στις ομάδες που θα συμμετάσχουν στην Τελική φάση ένα (1)Κύπελλο και δεκαπέντε (15)μετάλλια για κάθε ομάδα.**

**Στην κατηγορία Προτζούνιορ η κάθε ομάδα που θα συμμετάσχει θα πάρει δεκατέσσερα (14) μετάλλια στην Τελική φάση.**

**ΑΡΘΡΟ 13**

**ΤΕΛΙΚΗ ΔΙΑΤΑΞΗ**

Κάθε τι που δεν προβλέπεται στην παρούσα προκήρυξη θα ρυθμίζεται με απόφαση της Επιτροπής Παιδικών Πρωταθλημάτων της Ε.Π.Σ ΑΧΑΙΑΣ. που είναι και η μόνη υπεύθυνη για τη διεξαγωγή των πρωταθλημάτων αυτών.

Το Διοικητικό Συμβούλιο της Ε.Π.Σ.Α. διατηρεί το απόλυτο δικαίωμα για μερική ή ολική τροποποίηση της προκήρυξης αυτής ή για την έκδοση συμπληρωματικής προκήρυξης, και μετά την έναρξη των αγώνων Παιδικών Πρωταθλημάτων.

Για το Διοικητικό Συμβούλιο

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΠΑΛΑΦΟΥΤΗΣ ΔΗΜΗΤΡΙΟΣ ΜΠΑΣΚΟΥΤΑΣ ΕΛΕΥΘΕΡΙΟΣ